На основу члана 21. тачка 31. и члана 37. тачка 7. Статута Града Ниша (''Службени лист Града Ниша'', број 88/2008),

 Скупштина Града Ниша, на седници од \_\_\_\_\_\_\_\_ 2013. године, донела је

**OДЛУКУ**

**О ЈАВНОМ ИНФОРМИСАЊУ ОД ЗНАЧАЈА ЗА ГРАД НИШ**

Члан 1.

Овом Одлуком уређује се област јавног информисања о питањима од значаја за Град Ниш (у даљем тексту:Град) и других услуга у области информисања од значаја за Град.

Члан 2.

Јавно информисање од значаја за Град, у смислу ове Одлуке, је информисање јавности о:

* раду управа и служби Града;
* раду Градоначелника;
* раду Скупштине Града Ниша;
* раду Градског већа;
* раду градских општина;
* раду радних тела органа Града;
* активностима носиоца јавних функција и овлашћења;
* раду градских фондова;
* раду предузећа, установа и организација чији је оснивач Град Ниш;
* манифестацијама и програмима од значаја за Град;
* јавним позивима, огласима и конкурсима органа и служби Града и
* другим догађајима од значаја за Град.

**Члан 3.**

 Јавно информисање од значаја за Град врши се објављивањем информација у дневним штампаним и електронским медијима за територију Града Ниша и путем електронских комуникационих мрежа.

**Члан 4.**

 Друге услуге у области јавног информисања од значаја за Град су услуге у вези са активностима из члана 2. ове Одлуке, и то:

* снимање важних догађаја и активности у смислу члана 2. ове Одлуке, монтирање материјала, постављање на сервер са кога се могу преузети и архивирање материјала;
* продукција и дистрибуција видео материјала електронским медијима у земљи и иностранству;
* информисање медија, електронских и штампаних, о важним догађајима и активностима;
* израда постављање, одржавање и ажурирање web презентација органа и служби Града;
* израда, обрада и постављање фотографија и
* израда видео и прес клипинга.

Члан 5.

 Уговор о пружању услуга објављивања информација од значаја за Град у дневном штампаном медију и уговор о пружању других услуга у области информисања закључује Градоначелник Града Ниша са пружаоцем услуга по спроведеном поступку јавне набавке у складу са законом којим се уређује поступак јавних набавки.

Члан 6.

 Ступањем на снагу ове Одлуке престаје да важи Одлука о информисању јавности о раду органа и служби Града („Службени лист Града Ниша“ број 32/2008).

Члан 7.

Ова Oдлука ступа на снагу осмог дана од дана објављивања у „Службеном листу Града Ниша“.

Број: \_\_\_\_\_\_\_\_\_\_\_\_\_\_

У Нишу\_\_\_\_\_\_\_\_\_\_\_\_ године

**СКУПШТИНА ГРАДА НИША**

 Председник

 Проф. др Миле Илић

О б р а з л о ж е њ е

 Правни основ за доношење Одлуке о јавном информисању од значаја за Град Ниш садржан је у члану 21. тачка 31. Статута Града Ниша којим је прописано да се Град Ниш стара о јавном информисању од локалног значаја и обезбеђује услове за јавно информисање на територији Града.

 Овом Одлуком уређује се област јавног информисања о питањима од значаја за Град Ниш тако што се прописује шта се сматра јавним информисањем од значаја за Град, као и да се јавно информисање врши објављивањем информација у дневним штампаним и електронским медијима за територију Града Ниша и путем електронских комуникационих мрежа.

 Одлуком се такође прописује шта се сматра другим услугама у области информисања од значаја за Град, које су потребне за функционисање система јавног информисања.

За пружање услуга објављивања информација од значаја за Град у дневном штампаном медију и пружање других услуга у области информисања прописано је да уговор о закључује Градоначелник Града Ниша са пружаоцем услуга по спроведеном поступку јавне набавке у складу са законом којим се уређује поступак јавних набавки.

 На основу изложеног, предлаже се доношење Одлуке о јавном информисању од значаја за Град Ниш.

 Начелник

 Управе за образовање, културу,

 омладину и спорт

 \_\_\_\_\_\_\_\_\_\_\_\_\_\_\_

 Јелица Велаја